**Ty Burrell** (s. 22. elokuuta 1967 Grants Pass, Oregon, Yhdysvallat) on yhdysvaltalainen näyttelijä. Hänet on palkittu kahdesti Primetime Emmyllä ja SAG-palkinnolla Phil Dunphyn roolistaan komediasarjassa *Moderni perhe*.

Ura
---

Burrell on näytellyt monissa televisiosarjoissa ja elokuvissa. Hänen televisioroolejaan ovat olleet muun muassa plastiikkakirurgi Oliver Barnesin rooli tilannekomediassa *Hoidon tarpeessa* (*Out of Practice*, 2005–2006), Gary Crezyzewskin rooli tilannekomediassa *Takaisin ruutuun* (*Back to You*, 2007–2008) ja Phil Dunphyn rooli vuonna 2009 alkaneessa tilannekomediassa *Moderni perhe* (*Modern Family*). Vuosina 2011 ja 2014 hänet palkittiin Primetime Emmyllä roolistaan sarjassa *Moderni perhe*, kategoriassa paras miessivuosa komediasarjassa. Hän oli ehdolla saman palkinnon saajaksi myös vuosina 2010, 2012 ja 2013.

Elokuvissa Burrell on esittänyt muun muassa Steveä kauhuelokuvassa *Kuolleiden aamunkoitto* (2004), Allan Arbusia draamaelokuvassa *Fur* (*Fur: An Imaginary Portrait of Diane Arbus*, 2006), Leonard Samsonia supersankarielokuvassa *The Incredible Hulk* (2008) ja Interpolin agentti Jean-Pierre Napoleonia musikaalikomediassa *Muppets Most Wanted* (2014). Ensimmäiset elokuvaroolinsa hän teki vuonna 2001 komediaelokuvassa *Evoluutio*, jossa hän esitti eversti Flemmingiä, ja sotaelokuvassa *Isku Mogadishuun* (*Black Hawk Down*), jossa hänellä oli Tim Wilkinsonin rooli.

Burrell opiskeli näyttelemistä Southern Oregon Universityssä, jossa hän suoritti bachelor-tutkinnon vuonna 1993, ja Pennsylvania State Universityssä, jossa hän suoritti master-tutkinnon vuonna 1997. Opiskeluaikanaan hän muun muassa esitti pääroolia John Steinbeckin romaaniin *Vihan hedelmät* (*The Grapes of Wrath*) perustuvassa näytelmässä vuonna 1994 ja Thornton Wilderin näytelmässä *Meidän kaupunkimme* (*Our Town*) vuonna 1996. Valmistuttuaan Pennsylvania State Universitystä hän teki ensimmäisen roolityönsä ammattilaisena washingtonilaisen Folger Shakespeare Theatren esittämässä William Shakespearen näytelmässä *Loppiaisaatto* (*Twelfth Night*).

Myöhemmällä teatteriurallaan hän on näytellyt muun muassa Caryl Churchillin näytelmässä *Drunk Enough to Say I Love You?* Lontoon Royal Court Theatressa, William Shakespearen näytelmässä *Rikhard III* (*Richard III*) New Yorkin Public Theaterissa ja newyorkilaisen Signature Theater Companyn tuottamassa versiossa Lanford Wilsonin näytelmästä *Burn This*.

Yksityiselämä
-------------

Burrell on naimisissa ja hänellä on kaksi lasta, vuosina 2010 ja 2012 adoptoidut tyttäret.

Lähteet
-------

1. 1 2 3  Ty Burrell Filmography *InBaseline*. Viitattu 27.8.2010. (englanniksi)
2. ↑  Ty Burrell *Emmys.com*. Viitattu 28.2.2015. (englanniksi)
3. ↑  Glembocki, Vicki: The Modern Man.  *The Penn Stater*, January/February 2010, s. 43–47. Artikkelin verkkoversio (PDF). Viitattu 27.8.2010.  (englanniksi)
4. ↑  Phil (Ty Burrell) *ABC.com*. Viitattu 27.8.2010. (englanniksi)
5. ↑  Brantley, Ben: THEATER REVIEW; Revival Works A Transformation.  *New York Times*, 20.9.2002. Artikkelin verkkoversio. Viitattu 27.8.2010.  (englanniksi)
6. ↑  Zuckerman, Blaine: Modern Family's Ty Burrell Adopts a Daughter *People.com*.  18.3.2010.  Arkistoitu 8.1.2011. Viitattu 27.8.2010. (englanniksi)
7. ↑  Michaud, Sarah: Ty Burrell Welcomes a Daughter *People.com*.  19.3.2012.  Arkistoitu 21.4.2016. Viitattu 11.4.2012. (englanniksi)

Aiheesta muualla
----------------

* Turnquist, Kristi: Actor Ty Burrell: From Grants Pass to ABC's hit comedy 'Modern Family' *OregonLive.com*.  28.11.2009.  (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Espanja
* Saksa
* Israel
* Yhdysvallat
* Alankomaat

 |
|  |
| Taiteenala | 
* Emmy Awards

 |
|  |
| Henkilöt | 
* Elonet

 |
|  |
| Muut | 
* IdRef

 |

 |